Lørdag aften gik en sejlbåd på grund vest for Læsø. Båden tog vand ind, og de to personer, der var om bord, kunne hverken selv komme fra borde eller få båden fri, og Sæby Redningsstation blev kaldt ud, mens der også blev rekvireret en redningshelikopter fra Aalborg. Det skriver Sæby Redningsstation på deres facebookside. Da redningsstationen nåede frem var det så lavvandet, at de ikke kunne nå frem til båden, der var gået på grund, og en mand fra redningsstationen måtte gå i vandet og vade over til båden med en slæbetros, så redningsstationen kunne trække den havarerede sejlbåd fri. Mens redningsmandskabet er på vej gennem vandet, bliver en af de to personer om bord på båden skyllet over bord, men hans redningsvest virker efter hensigten, og holder ham oven vande, ind til han kan blive reddet over på redningsstationens båd. Sejlbåden tager på daværende tidspunkt vand ind, men ikke mere, end hvad skibets egen pumpe kan føre ud igen. Sejlbåden bliver slæbt til Vesterø Havn.

Opsummering:
Sæby Redningsstation og redningshelikopter fra Aalborg blev lørdag aften kaldt til Læsø.